Studiepolis die grootste geskenk vir kleinkinders? | Landbou
Noudat die "groot dae" (Kersfees en Nuwejaar) verby is, kan 'n mens weer aandag gee aan die pad vorentoe, want voor jy jou oë uitvee, is hierdie jaar ook verby. Ek het gewonder hoeveel oupas en oumas hul kleinkinders oor die Kerstyd geniet het, dalk meer as in ander tye. Het hulle dalk begin dink oor hoeveel sulke tye nog vir hulle voorlê?
Oupas en oumas wil gewoonlik die beste vir hul kleinkinders hê, selfs dalk beter as vir hul eie kinders. Met eie kinders het 'n mens mos net soveel meer verpligtinge as met kleinkinders. En wanneer jou eie kinders al groot en selfstandig is, het jy mos 'n tweede kans met jou kleinkinders, of hoe?
Ek meen baie oupas en oumas sal hiermee saamstem. Daarom kry ek gereeld versoeke dat hulle "iets wil wegsit" sodat die kleinkind(ers) eendag kan gaan studeer. Hulle haak egter dan vas by 'n studiepolis (want dié polis het tog so 'n mooi naam, nè?). Ek maak 'n paar punte hieroor – dink maar self verder na. Wanneer ons praat van "iets wegsit", praat ons van spaar.